##### Elering AS

**ELEKTRIENERGIA REGULEERIMISTEENUSE OSUTAMISE**

**LEPINGU TÜÜPTINGIMUSED**

[1. Üldsätted 2](#_Toc130979114)

[2. Mõisted 2](#_Toc130979115)

[3. Reguleerimisteenuse pakkuja kvalifitseerimine 3](#_Toc130979116)

[4. Reguleerimispakkumiste tegemine 4](#_Toc130979117)

[5. Reguleerimisteenuse tellimine, kasutamine ja kasutamise lõpetamine 4](#_Toc130979118)

[6. Agregaatorile ja/või tarbimisüksusele reguleerimisteenuse tehniliste tingimuste osas kehtivad erisused 5](#_Toc130979119)

[7. Reguleerimispakkumiste hinnastamine 6](#_Toc130979120)

[8. Reguleerimisreservide pakkumiste selgitamine 7](#_Toc130979121)

[9. Süsteemihalduri õigused ja kohustused 8](#_Toc130979122)

[10. Reguleerimisteenuse pakkuja õigused ja kohustused 8](#_Toc130979123)

[11. Kahju hüvitamine 8](#_Toc130979124)

[12. Lepingu muutmine ja ülesütlemine 9](#_Toc130979125)

[13. Tahteavaldused 9](#_Toc130979126)

1. Üldsätted
	1. Käesolevad “Elektrienergia reguleerimisteenuse osutamise lepingu tüüptingimused” (edaspidi: tüüptingimused) määravad kindlaks Elering AS (edaspidi: süsteemihaldur) ja reguleerimisteenuse pakkuja õigused ja kohustused reguleerimispakkumiste tegemisel, reguleerimisteenuse tellimisel, kasutamisel, kasutamise lõpetamisel ja arvelduse tegemisel.
	2. Tüüptingimused on elektrienergia reguleerimisteenuse osutamise lepingu (edaspidi: leping) lahutamatuks osaks.
	3. Käesolevad tüüptingimused ei käsitle reguleerimisturu tegevuse peatamise ja taastamise eeskirjasid vastavalt määruse (EL) 2017/2196 artiklile 36 ja arveldamise eeskirju turu peatamise puhuks vastavalt määruse (EL) 2017/2196 artiklile 39.
	4. Tüüptingimused käsitlevad reguleerimisteenuse osutamist käsitsi aktiveeritavate sageduse taastamise reservide (inglise keeles: *manually activated frequency restoration reserves*) osas.
	5. Süsteemihaldur kasutab reguleerimisteenust nii Eesti elektrisüsteemi kui ka Balti elektrisüsteemide bilansi tagamiseks, vastukaubanduseks ning teistele süsteemihalduritele reguleerimisteenuse edastamiseks.
	6. Reguleerimisteenuse pakkuja poolt esitatavad pakkumised ning nende muudatused esitatakse süsteemihaldurile viimase poolt määratud ajatsooni arvesse võttes. Kui süsteemihaldur ei ole määranud teisiti, siis tuleb pakkumised esitada kohalikus ehk EE(S)T ajas. Kõik ülejäänud lepingus toodud tähtajad ja kirjeldatud tegevused on kohalikus ehk EE(S)T ajas.
	7. Kui reguleerimisteenuse pakkuja ei ole ise bilansihaldur, tuleb tal turuosalisena esitada info oma bilansihalduri kohta, kes tagab temale avatud tarne. Süsteemihaldurile tuleb esitada bilansihalduri nimi ning vastava avatud tarne lepingu algusaeg ja lõppaeg koos bilansihalduri omapoolse kirjaliku kinnitusega.
	8. Kui reguleerimisteenuse pakkuja ei ole ise bilansihaldur, tuleb tal tagada oma bilansihalduriga reguleerimisteenuste aktiveerimise andmevahetus teatades süsteemihaldurile reguleerimisteenuse pakkumiste kooskõlastuse, infovahetuse ja arvelduse kontaktid vastavalt kokkuleppele bilansihalduriga.
	9. Reguleerimisteenuse pakkuja annab süsteemihaldurile õiguse saada andmevahetusplatvormist mõõtetulemused nende mõõtepunktide kohta, mis osalevad reguleerimisteenuse pakkumise koostamisel. Kui reguleerimisteenuse pakkumuse koostamisel osalevad mõõtepunktid, mis ei kuulu reguleerimisteenuse pakkujale, peab ta süsteemihaldurile esitama kinnituse ja volituse, millest nähtub, et mõõtepunkti omanik on teadlik oma mõõtepunkti osalemisest reguleerimisteenuse pakkumisel, volitab reguleerimisteenuse pakkujat jaotama reguleerimisenergia tema avatud tarnija bilansipiirkonda ning annab süsteemihaldurile õiguse volituse alusel kontrollida andmevahetusplatvormist antud mõõtepunkti mõõteandmeid.
2. Mõisted

## Tüüptingimustes kasutatakse mõisteid õigusaktides sätestatud tähenduses või alljärgnevas tähenduses:

* 1. Agregaator - juriidiline isik, kes korraldab süsteemihaldurile reguleerimisreservi pakkumise tegemist tarbimise või tootmisvõimsuste koondamise teel.
	2. Iseseisev agregaator – agregaator, kelle reguleerimisreservi pakkumise üksus ei asu tema enda bilansihalduri bilansipiirkonnas ning kes esitab reguleerimisreservi pakkumised tarbijaga sõlmitud lepingu alusel. Iseseisvale agregaatorile kohalduvad tüüptingimustes samad tingimused, mis agregaatorile.
	3. Allareguleerimine - süsteemihalduri poolt täiendava elektrienergia koguse müümine, mis on tingitud prognoositust väiksemast energia tarbimisest või suuremast energia tootmisest süsteemis, vajadusest teostada vastukaubandust või kui on ohustatud elektrisüsteemi varustuskindlus.
	4. Bilansihaldur - juriidiline isik, kes on oma bilansiportfelli tagamiseks sõlminud süsteemihalduriga bilansilepingu elektrituruseadus (ELTS) ja selle alusel kehtestatud õigusaktides sätestatud korras.
	5. Kauplemisperiood - ajavahemik pikkusega üks (1) täistund. Päeva esimene kauplemisperiood on ajavahemik 00.00 kuni 01.00 ja viimane kauplemisperiood on ajavahemik 23.00 kuni 00.00 (EE(S)T, kui pole määratud teisiti).
	6. Reguleerimisteenuse pakkuja - tootja, tarbija, bilansihaldur või agregaator, kes pakub süsteemihaldurile reguleerimisteenust;
	7. Reguleerimisteenuse pakkumuste esitamise sulgemisaeg - ajahetk, millest alates ei tohi enam pakkumuste üldnimekirja esitatud standardtoote kohta pakkumusi esitada ega ajakohastada, välja arvatud käesoleva tüüptingimuste punktis 4.6 sätestatud juhul.
	8. Reguleerimisreservi pakkumine - reguleerimisteenuse pakkuja poolt süsteemihaldurile tehtud reguleerimisenergia pakkumine, mis vastab standardtoote tingimustele ja on esitatud süsteemihalduri poolt kindlaks määratud kujul ja viisil.
	9. Reguleerimisteenus - kauplemisperioodi sees lepingus toodud tingimustel reguleerimisteenuse pakkujalt elektrienergia ostmine või temale elektrienergia müümine.
	10. Reguleerimisteenuse tellimus - süsteemihalduri poolt reguleerimisteenuse pakkujale edastatud tellimus reguleerimisreservi aktiveerimiseks vastavalt standardtoote tingimustele.
	11. Reguleerimisteenuse tellimuse kinnitus - reguleerimisteenuse pakkuja poolt süsteemihaldurile edastatud kinnitus reguleerimisreservi aktiveerimisest.
	12. SCADA (Supervisory Control and Data Acquisition) - arvutisüsteemide ja sidevõrkude abil toimuv tehniliste protsesside jälgimise ja juhtimise süsteem.
	13. Standardtoode – standardtoode on kirjeldatud standardtoote tingimustes, mis kohalduvad ühetaoliselt Balti bilansipiirkondade turuosalistele ning liitumisel üle-Euroopalise reguleerimisteenuse vahetuse platvormiga kohaldub vastav standardtoode ka Balti bilansipiirkondadele.
	14. Tarbimisüksus - üksus, mis tarbib elektrienergiat ja on ühendatud ühes või mitmes ühenduspunktis ülekande- või jaotusvõrku. Jaotusvõrk ja/või tootmismooduli abiseadmed ei moodusta tarbimisüksust.
	15. Ühendav põhivõrguettevõtja - põhivõrguettevõtja, kes korraldab tegevust piirkonnas, milles reguleerimisteenuse pakkujad ja bilansihaldurid peavad täitma tüüptingimusi.
	16. Ühine pakkumiste nimekiri - reguleerimisreservide pakkumiste nimekiri standardtoote kaupa, mis on järjestatud vastavalt pakkumiste hindadele ja mida kasutatakse süsteemihaldurite vahel kokkulepituna ühiselt pakkumiste aktiveerimisel.
	17. Ülesreguleerimine - süsteemihalduri poolt täiendava energiakoguse ostmine, mis on tingitud prognoositust suuremast energia tarbimisest või väiksemast energia tootmisest süsteemis, tootmisvõimsuse ootamatust väljalülitumisest, vajadusest teostada vastukaubandust või kui on ohustatud elektrisüsteemi varustuskindlus.
1. Reguleerimisteenuse pakkuja kvalifitseerimine
	1. Süsteemihaldur kvalifitseerib ja sõlmib reguleerimisteenuse pakkujaga lepingu, kui:
		1. reguleerimisteenuse pakkuja kinnitab, et pakutav toode vastab standardtoote tingimustele;
		2. süsteemihaldur on reguleerimisteenuse pakkuja suhtes ühendav põhivõrguettevõtja;
		3. reguleerimisteenuse pakkuja poolt pakutud toote asukoht on süsteemihalduri juhtimispiirkonnas;
		4. reguleerimisteenuse pakkuja tagab tüüptingimustes ettenähtud tehnilised tingimused reaalajas andmevahetuse osas;
		5. reguleerimisteenuse pakkuja tagab tüüptingimustes ettenähtud nõuded reguleerimispakkumiste tegemisel, reguleerimisteenuse tellimisel, kasutamisel, kasutamise lõpetamisel ja arvelduse tegemisel.
2. Reguleerimispakkumiste tegemine
	1. Reguleerimisteenuse pakkuja edastab süsteemihaldurile pakkumise reguleerimisteenuse osutamiseks. Pakkumine peab sisaldama elektrienergia hindu (€/MWh) ja võimsuse koguseid (MW) kauplemisperioodide lõikes.
	2. Esitatud reguleerimisteenuse pakkumine peab vastama kõikidele standardtoote tehnilistele tingimustele.
	3. Esmane reguleerimisteenuse pakkumine järgmiseks päevaks saadetakse iga päev kella 16.30-ks. Pakkumine tuleb esitada kõikide järgneva ööpäeva kauplemisperioodide lõikes.
	4. Reguleerimisteenuse pakkumuste esitamise sulgemisaeg enne kauplemisperioodi algust peab vastama standardtoote tehnilistele tingimustele. Kehtivaks loetakse viimasena standardtoote tingimustele vastavalt esitatud pakkumine.
	5. Reguleerimisteenuse osutamise pakkumine tuleb esitada süsteemihalduri poolt ette antud formaadis ja edastada süsteemihalduri poolt ette antud viisil
	6. Juhul kui selgub, et tehnilistel põhjustel ei ole esitatud reguleerimisteenuse pakkumist kas osaliselt või täielikult võimalik aktiveerida ja reguleerimisteenuse pakkumiste esitamise sulgemisaeg on möödunud, siis peab reguleerimisteenuse pakkuja sellest koheselt informeerima süsteemihaldurit saates süsteemihaldurile teate eelpool kirjeldatud muutuse kohta süsteemihalduri poolt ette antud formaadis ja viisil. Reguleerimisteenuse pakkumiste vähendamine on võimalik ainult pakkumise nende perioodide ja osade kohta, mille kohta süsteemihaldur pole reguleerimisteenuse tellimust esitanud.
	7. Reguleerimisteenuse pakkuja poolt edastatud pakkumised edastab süsteemihaldur süsteemihaldurite ühisesse pakkumiste nimekirja.
3. Reguleerimisteenuse tellimine, kasutamine ja kasutamise lõpetamine
	1. Reguleerimisteenuse aktiveerimisel muudetakse kauplemisperioodi sees reguleerimisteenuse pakkuja klientide võimsust (koormusnivood).
		1. Kui reguleerimisteenuse pakkuja reguleerib tootja või koondatud tootmisvõimsuste poolt võrku antavat koormusnivood suuremaks (teostab ülesreguleerimise) loetakse aktiveeritud pakkumine elektrienergia müügiks süsteemihaldurile. Kui reguleerimisteenuse pakkuja reguleerib tootja või koondatud tootmisvõimsuste poolt võrku antavat koormusnivood väiksemaks (teostab allareguleerimise), loetakse aktiveeritud pakkumine elektrienergia müügiks reguleerimisteenuse pakkujale.
		2. Kui reguleerimisteenuse pakkuja reguleerib koondatud tarbimisvõimsuste poolt võrku antavat koormusnivood suuremaks (teostab allareguleerimise) loetakse aktiveeritud pakkumine elektrienergia müügiks reguleerimisteenuse pakkujale. Kui reguleerimisteenuse pakkuja reguleerib koondatud tarbimisvõimsuste poolt võrku antavat koormusnivood väiksemaks (teostab ülesreguleerimise), loetakse aktiveeritud pakkumine elektrienergia müügiks süsteemihaldurile.
	2. Süsteemihaldur saab kauplemisperioodi kohta tellimuse esitada selle kauplemistunni jooksul, arvestades standardtoote tehnilisi tingimusi. Reguleerimispakkumise aktiveerimiseks jooksval tunnil esitab süsteemihaldur telefoni teel või elektrooniliste kanalite kaudu eelnevalt kokku lepitud vormis reguleerimisteenuse tellimuse reguleerimisteenuse pakkujale. Reguleerimisteenuse tellimus sisaldab järgmist infot:
		1. et tegemist on reguleerimistarnega;
		2. reguleerimistarne suurust (suurus, mille võrra muudetakse tegelikku koormusnivood) vastavalt standardtoote tingimustele;
		3. suunda (kas tegemist on üles- või allareguleerimisega);
		4. reguleerimisteenuse aktiveerimise algus- ja lõppaega ühe minuti täpsusega, kui tellimisel aktiveerimise lõppaega kokku ei lepita, loetakse lõppajaks vaikimisi kauplemisperioodi lõpp.
	3. Elektrooniliste kanalite kaudu tellitav pakkumine loetakse alates sõnumis märgitud aktiveerimise algusajast aktiveerituks peale reguleerimiskäskluse käivitamist kinnitava teate jõudmist reguleerimisteenuse pakkuja infotehnoloogiasüsteemidest süsteemihalduri infotehnoloogiasüsteemidesse.
	4. Kui süsteemihaldur võttis pakkumise aktiveerimiseks ühendust reguleerimisteenuse pakkujaga telefoni teel, siis toimub tellimuse kinnitamise protsess telefoni teel. Kui pakkumine aktiveeritakse elektrooniliste kanalite kaudu, siis saadab reguleerimisteenuse pakkuja süsteemihaldurile eelnevalt kokkulepitud vormis sõnumi, milles sisaldub reguleerimisteenuse aktiveerimise mitte kinnitamist, osalist kinnitamist või kinnitamist sisaldav info.
	5. Reguleerimisteenus aktiveeritakse süsteemihalduri poolt tellitud mahus standardtoote tehnilistel tingimustel ning aja jooksul alates reguleerimisteenuse tellimuses märgitud aktiveerimisajast.
	6. Reguleerimisteenuse kasutamise lõpetamiseks enne aktiveerimisel kokku lepitud lõppaega esitab süsteemihaldur lõpetamise korralduse telefoni teel või elektrooniliste kanalite kaudu reguleerimisteenuse pakkujale. Reguleerimisteenuse lõpetamise korralduses tuleb märkida reguleerimisteenuse kasutamise lõpetamise aeg, mis ei või olla varasem lõpetamise korralduse esitamisest teavitamise ajast ja hilisem sama kauplemisperioodi lõppemise ajast.
	7. Süsteemihaldur fikseerib reguleerimisteenuse pakkuja poolt kinnitatud reguleerimisteenuse tellimuses märgitud reguleerimistarne suuruse, reguleerimisteenuse aktiveerimise algusaja (ühe minuti täpsusega) ja reguleerimisteenuse kasutamise lõppemise aja (ühe minuti täpsusega).
	8. Süsteemihalduri juhtimiskeskusel peab olema võimalik SCADA süsteemi kaudu reaalajas tuvastada reguleerimisreservi aktiveerimist. Selleks peab reguleerimisteenuse pakkuja tagama, et vastav informatsioon jõuaks süsteemihalduri SCADA süsteemi süsteemihalduri poolt määratud viisil. Kui reguleerimisteenuse pakkuja on agregaator, siis tuleb lähtuda punktis 6.1.1 sätestatust.
4. Agregaatorile ja/või tarbimisüksusele reguleerimisteenuse tehniliste tingimuste osas kehtivad erisused
	1. Kui Reguleerimisteenuse pakkuja on agregaator, sh iseseisev agregaator või tarbimisüksus, siis kehtivad reguleerimisteenuse osutamise tehniliste tingimuste osas järgnevad erisused:
		1. Reguleerimisteenuse pakkuja edastab süsteemihaldurile täiendavalt järgnevad andmed, mis edastatakse süsteemihalduri poolt etteantud viisil:
			1. Reguleerimisteenuse pakkuja poolt juhitavate punktide summaarse aktiivvõimsuse väljundvõimsuse reaalajale lähedasel ajahetkel;
			2. Reguleerimisteenuse pakkuja poolt käivitatud reguleerimisteenuse väljundvõimsuse koguse prognoosi. Prognoos saadakse juhitavate reguleerimisvõimsuste iseloomust tulenevat muutumist ning nende roteerimist arvesse võttes;
			3. Reguleerimisteenuse pakkuja poolt käivitatud prognoositava reguleerimisteenuse aktiveerimine reaalajale lähedasel ajahetkel.
		2. Reguleerimisteenuse pakkuja kohustus on tagada, et tal on olemas kõikide oma reguleeritavate klientide nõusolekud lepingu täitmiseks.
		3. Reguleerimisteenuse pakkuja poolt tuleb süsteemihaldurile edastada reguleerimisteenuse pakkumises osalevate mõõtepunktide loetelu ning mõõtepunkti kliendi volitus (kehtiva võrgulepingu alusel) süsteemihaldurile andmevahetusplatvormist tema andmete kontrollimiseks ning aktiveeritud koguste jaotamiseks bilansihalduri(te) bilansiaruandesse vastavalt punktile 8.6.
5. Reguleerimispakkumiste hinnastamine
	1. Ülesreguleerimise korral maksab süsteemihaldur reguleerimisteenuse pakkujale, välja arvatud agregaatorile, reguleerimisteenuse elektrienergia koguse eest:
		1. pakkumise bilansijuhtimiseks kasutamise korral marginaalhinna ehk antud kauplemisperioodil kõige kõrgema hinnaga süsteemihalduri poolt reguleerimisturult ostetud ja bilansijuhtimiseks kasutatud pakkumise hinna, €/MWh;
		2. pakkumise süsteemiteenuseks või vastukaubanduseks kasutamise korral pakkumises toodud hinna, €/MWh, kuid mitte madalama kui reguleerimisturu hinna.
	2. Allareguleerimise korral maksab reguleerimisteenuse pakkuja, välja arvatud agregaator, süsteemihaldurile reguleerimisteenuse elektrienergia koguse eest:
		1. pakkumise bilansijuhtimiseks kasutamise korral marginaalhinna ehk antud kauplemisperioodil kõige madalama hinnaga süsteemihaldurile reguleerimisturult müüdud ja bilansijuhtimiseks kasutatud pakkumise hinna, €/MWh;
		2. pakkumise süsteemiteenuseks või vastukaubanduseks kasutamise korral pakkumises toodud hinna, €/MWh, kuid mitte kõrgema kui reguleerimisturu hinna.
	3. Ülesreguleerimise korral arveldab süsteemihaldur agregaatoriga reguleerimisenergia koguse eest:
		1. Punkti 7.1.1 alusel kujunenud reguleerimisenergia marginaalhinna ja Eesti päev-ette turu hinnapiirkonna hinnavahe alusel, €/MWh;
		2. Punkti 7.1.2 alusel kujunenud reguleerimisenergia hinna ja Eesti päev-ette turu hinnapiirkonna hinnavahe alusel, €/MWh.
	4. Allareguleerimise korral arveldab süsteemihaldur agregaatoriga reguleerimisenergia koguse eest:
		1. Punkti 7.2.1 alusel kujunenud reguleerimisenergia marginaalhinna ja Eesti päev-ette turu hinnapiirkonna hinnavahe alusel, €/MWh;
		2. Punkti 7.2.2 alusel kujunenud reguleerimisenergia hinna ja Eesti päev-ette turu hinnapiirkonna hinnavahe alusel, €/MWh.
6. Reguleerimisreservide pakkumiste selgitamine
	1. Reguleerimisreservide pakkumised selgitatakse süsteemihalduripoolse reguleerimisteenuse tellimuse alusel.
	2. Reguleerimisteenuse elektrienergia kogus (MWh) saadakse, kui korrutatakse omavahel reguleerimistarne (MW) suurus ja reguleerimisteenuse kasutamise ajaline kestvus (h). Reguleerimistarnet käsitatakse kui määratud tarnet.
	3. Süsteemihaldur selgitab reguleerimisteenuse pakkuja poolt müüdud ja ostetud reguleerimisenergia koguse ühe (1) kWh täpsusega iga selgitusperioodi kohta.
	4. Süsteemihaldur esitab reguleerimisteenuse pakkujale kooskõlastamiseks aruande eelmis(t)el päeva(del) tehtud reguleerimistellimuste kohta hiljemalt järgneva tööpäeva kella 12.00-ks.
	5. Reguleerimisteenuse pakkuja kooskõlastab punktis 8.3 süsteemihalduri poolt saadetud reguleerimisteenuse aruande hiljemalt sama tööpäeva lõpuks.
	6. Süsteemihaldur võtab punktis 8.1 toodud reguleerimisenergia kogused arvesse reguleerimisteenuse pakkuja bilansihalduri bilansiaruandes.
	7. Juhul, kui reguleerimisteenuse pakkuja on agregaator tuleb reguleerimisteenuse pakkujal süsteemihaldurile esitada aruanne süsteemihalduri poolt tellitud reguleerimisenergia koguste kohta allolevas ajakavas ja tingimustes:
		1. iga päev kella 10.00-ks reguleerimiskogused bilansihaldurite lõikes;
		2. kalendrikuu kolmandaks (3.) kuupäevaks reguleerimiskogused mõõtepunktide lõikes.
		3. Reguleerimisteenuse pakkujal tuleb koguse jaotuses lähtuda nõudest, et jaotatud kogus peab vastama tegelikult agregaatori poolt reguleeritud kogusele vältimaks bilansihalduritele ebabilansi tekitamist. Juhul, kui tegelik reguleerimisenergia kogus erineb süsteemihalduri poolt tellitud kogusest, tuleb agregaatoril jaotada vastav ebabilansi kogus oma bilansihaldurile.
		4. Juhul kuiagregaator edastab süsteemihaldurile reguleerimisenergia kogused, mis ei vasta tegelikult aktiveeritud kogustele, tuleb agregaatoril esitada süsteemihaldurile korrektsioonandmed.
	8. Alates hetkest mil agregaatorlepingute info ning agregaatori poolt teostatud tarbimise juhtimise tarned mõõtepunktide kaupa saavad olema süsteemihaldurile kättesaadavad andmevahetusplatvormist, ei pea agregaator punkti 8.7 kohaselt süsteemihaldurile andmeid esitama ning süsteemihaldur tagab ise, et igale bilansihaldurile jaotatud kogus on vastavuses agregaatori poolt edastatud mõõtepunktide kuuluvusega bilansihalduri bilansipiirkonnas.
		1. Reguleerimiskogused mõõtepunktide lõikes tuleb esitada iga kalendripäev möödunud kalendripäeva kohta kella 10:00-ks või vastavalt andmevahetusplatvormi kasutamise juhendile.
	9. Süsteemihalduri ja reguleerimisteenuse pakkuja vaheliste erimeelsuste tekkimisel tuginetakse reguleerimisteenuste pakkumistele ja süsteemihalduri poolt reguleerimisteenuse tellimustele, võttes aluseks salvestatud reguleerimisteenuse telefonikõned või elektrooniliselt edastatud andmevahetuse sõnumid.
	10. Reguleerimisteenuse pakkujale müüdud elektrienergia maksumus saadakse aruandeperioodi kõigis selgitusperioodides süsteemihalduri poolt reguleerimisteenuse pakkujale müüdud elektrienergia maksumuste summeerimise teel.
	11. Reguleerimisteenuse pakkujalt ostetud elektrienergia maksumus saadakse aruandeperioodi kõigis selgitusperioodides süsteemihalduri poolt reguleerimisteenuse pakkujalt ostetud elektrienergia maksumuste summeerimise teel.
	12. Süsteemihaldur esitab reguleerimisteenuse pakkujale kinnitatud reguleerimisteenuse aruande iga kuu hiljemalt viiendaks (5.) kuupäevaks.
	13. Süsteemihaldur edastab bilansihaldurile agregaatori tarbimise juhtimise tarnete andmed mõõtepunktide lõikes.
7. Süsteemihalduri õigused ja kohustused
	1. Süsteemihaldur on kohustatud:
		1. tagama igal ajahetkel süsteemi varustuskindluse ja bilansi;
		2. korraldama reguleerimispakkumiste selgitamise ja sellega seotud infovahetuse;
		3. järgima oma kohustuste täitmiseks vajalikku elektrienergiat ja reguleerimisvõimsust ostes ning asjakohaseid teenuseid kasutades vabaturupõhimõtteid ja turuosaliste võrdse kohtlemise ja läbipaistvuse põhimõtet;
		4. hoidma lepingu kehtivuse ajal, samuti pärast lepingu lõppemist saladuses seoses lepingu sõlmimisega ja selle täitmisega talle reguleerimisteenuse pakkuja kohta teatavaks saanud mistahes teavet, mille avaldamine võib kahjustada viimase huve või mille saladuses hoidmise vastu reguleerimisteenuse pakkujal eeldatavalt on või võib olla huvi;
		5. tasuma kõik lepingus ettenähtud maksed tähtajaks.
	2. Süsteemihalduril on õigus:
		1. kontrollida reguleerimisteenuse pakkuja poolt pakutud toote vastavust standardtoote tingimustele;
		2. muuta lepingus sätestatud infovahetuse infotehnoloogilisi lahendusi mõistlikul viisil, nõuda reguleerimisteenuse pakkujalt valmisolekut nimetatud muutusteks süsteemihalduri poolt seatud tähtajaks, teatades sellest reguleerimisteenuse pakkujale mõistliku aja ette;
		3. saada andmevahetusplatvormist mõõtetulemused nende mõõtepunktide kohta, mis osalevad reguleerimisteenuse pakkumise koostamisel.
8. Reguleerimisteenuse pakkuja õigused ja kohustused
	1. Reguleerimisteenuse pakkuja on kohustatud

tagama, et tal on olemas kõikide oma reguleeritavate klientide nõusolekud Lepingu täitmiseks.

* 1. Reguleerimisteenuse pakkujal on õigus:
		1. saada andmevahetusplatvormist mõõtetulemused nende mõõtepunktide kohta, mis osalevad reguleerimisteenuse pakkumise koostamisel;
		2. pakkumist tühistada või vähendada peale pakkumiste esitamise sulgemisaega ainult tehnilisest põhjusest tulenevalt, informeerides sellest süsteemihaldurit koheselt vastavalt punktile 4.6.
1. Kahju hüvitamine
	1. Pool hüvitab teisele poolele lepinguga sätestatud kohustuste täitmata jätmisega või mittekohase täitmisega põhjustatud otsese varalise kahju lepinguga ettenähtud juhtudel ja korras.
	2. Pool peab tekkinud kahjust teadasaamisest mõistliku aja jooksul teatama teisele poolele kirjalikult kahju arvatava suuruse ja kahju hüvitamise aluse, sealhulgas kahju olemasolu ja suurust tõendavad dokumendid.
	3. Pool peab vaatama teise poole kahjunõude läbi ja hüvitama nõudes märgitud kahju kolmekümne (30) päeva jooksul kahjunõude ja punktis 11.2 loetletud dokumentide saamisest või kahjunõude mittetunnistamisel esitama sama tähtaja jooksul kirjalikult oma motiveeritud vastuväited.
2. Lepingu muutmine ja ülesütlemine
	1. Lepingut saab muuta poolte kirjalikul kokkuleppel või muudel lepingus või õigusaktides ettenähtud alustel. Süsteemihalduril on õigus ühepoolselt muuta tüüptingimusi ja standardtoote tingimusi järgides tüüptingimuste ühepoolseks muutmiseks seaduses sätestatud korda.
	2. Tüüptingimuste ja standardtoote tingimuste muutmisest teatab süsteemihaldur reguleerimisteenuse pakkujat kirjalikult. Muudetud tüüptingimused avaldab süsteemihaldur oma veebilehel. Süsteemihaldur kohustub reguleerimisteenuse pakkuja nõudmisel andma selgitusi muudatuste kohta.
	3. Mistahes ajahetkel kehtivad süsteemihalduri tüüptingimused ja standardtoote tingimused on lepingu, sealhulgas kõigi selle olemasolevate ja tulevaste lisade, osade, muudatuste ja täienduste lahutamatuks osaks, sõltumata nende vahetust lisamisest lepingule.
	4. Poolel on õigus leping üles öelda, kui teine pool on oluliselt rikkunud lepingust tulenevaid kohustusi ning seda rikkumist ei ole heastatud selleks antud mõistliku aja jooksul. Sellisel juhul on peab pool teisele poolele lepingu ülesütlemise soovist kirjalikult vähemalt kolmkümmend (30) päeva ette teatama.
	5. Reguleerimisteenuse pakkujal on õigus leping igal ajal üles öelda, teatades sellest süsteemihaldurile kirjalikult vähemalt kolmkümmend (30) päeva ette.
	6. Pool võib lepingu üles öelda ainult kalendrikuu vahetuse seisuga.
	7. Lepingu lõppemisel mistahes põhjusel, kaasa arvatud lepingu kehtetus, kohaldatakse ka pärast lepingu lõppemist neid lepingu sätteid, mis oma olemuse tõttu sätestavad poolte õigusi ja kohustusi pärast lepingu lõppemist. Eelmises lauses sätestatu kehtib iseäranis sätete kohta, mis määravad pooltevaheliste vaidluste lahendamise, lepingu sätete tõlgendamise viisi, konfidentsiaalsuse ning poolte vastutuse ja kahju hüvitamise. Samuti tuleb sõltumata lepingu lõppemisest täita kõik lõppemise hetkeks juba tekkinud kohustused, sealhulgas tasuda kõik sissenõutavaks muutunud või lepingu kehtivuse ajal toimunud sündmuse tulemusena pärast lepingu lõppemist sissenõutavaks muutunud maksed vastavalt lepingule.
3. Tahteavaldused
	1. Kui lepinguga ei ole ette nähtud teisiti, siis kõik lepingu täitmisega või lepingust tulenevate vaidlustega seotud teated, nõusolekud, kooskõlastused ja muud tahteavaldused, samuti muu teave (edaspidi: tahteavaldus) loetakse ametlikult ja kooskõlas lepinguga esitatuks, kui tahteavaldus on edastatud kirja, f elektronposti või muu elektroonilise kanali (nt spetsiaalne infotehnoloogiline lahendus) kaudu saadetud või telefoni teel lepingus märgitud või teisele poolele kirjalikult teatatud kontaktaadressidel või –numbritel.
	2. Teade loetakse kätteantuks, kui:
		1. teade on saadetud postiasutuse kaudu tähitud kirjaga;
		2. elektronposti või muu elektroonilise kanali kaudu saadetud lähetus on registreeritud tehnoloogiliselt;
		3. telefonikõne on salvestatud.
	3. Kõik tahteavaldused loetakse kehtivalt ja poolte jaoks siduvalt antuks üksnes siis, kui need on tehtud poole poolt otseselt selleks volitatud isikute poolt.
	4. Lepingule allakirjutamisega annavad Pooled nõusoleku bilansivastutusega seotud kõnede salvestamiseks ning kasutada vajaduse korral vastavaid salvestisi antud korralduste või muude reguleerimisteenuse pakkuja poolt tehtud toimingute tõendamiseks.